text: Ældre cyklist mister livet i Ribe 
  13 april 2014 kl. 11.47
  Personbil med trailer kunne angiveligt ikke nå at stoppe, da en ældre cyklist kørte på tværs af vejen.
  En ældre mand er søndag formiddag afgået ved døden efter en trafikulykke i Ribe. Det oplyser Syd- og Sønderjyllands Politi.
  - Det drejer sig om en ældre borger fra Ribe, der er født i 1938, fortæller vagtchef Kjeld Jørgensen til Ritzau.
  Manden blev dræbt, da han blev påkørt af en bil med en påspændt trailer, som kørte på Omfartsvejen ved Kammerslusen.
  Ulykken skete i et vejkryds uden lysregulering, hvor der er et midterhelleanlæg, som adskiller de to kørebaner.
  - Det er indrettet sådan, at man kan standse på midten, når man skal krydse vejen. Men det har cyklisten ikke gjort, fortæller Kjeld Jørgensen.
  Ifølge politiets oplysninger skulle den ældre cyklist være kørt lige ud foran personbilen, som blev ført af en mand, der også er fra Ribe.
  En af politiets bilinspektørere skal nu gennemgå ulykkesstedet og den implicerede bil nærmere. Det sker altid, når ulykker i trafikken koster menneskeliv.
  